
REPUBLIKA E SHQIPËRISË
KUVENDI
Komisioni Për Politikën e Jashtme
			
Komision për dhënie mendimi

Tiranë, më _________  2022 

                                                                MEMO

PËR PROJEKTLIGJIN
“PËR RATIFIKIMIN E MARRËVESHJES, 
NDËRMJET KËSHILLIT TË MINISTRAVE TË REPUBLIKËS 
SË SHQIPËRISË DHE QEVERISË SË REPUBLIKËS SË KOSOVËS,
PËR RREGULLAT E REGJIMIT TË TRAFIKUT LOKAL 
TË KUFIRIT”


· HYRJE

Projektligji "Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës së Kosovës, për rregullat e regjimit të trafikut lokal të kufirit" është propozuar nga Këshilli i Ministrave. 

Komisioni për Politikën e Jashtme e shqyrton projektligjin në cilësinë e komisionit për dhënie mendimi bazuar në nenet 32-38 të Rregullores së Kuvendit.


· BAZA KUSHTETUESE E PROJEKTLIGJIT 

Këshilli i Ministrave e ka propozuar projektligjin bazuar në nenet 78, 83 pika 1 dhe 121 pika 1 të Kushtetutës, në përputhje me nenet 81, pika 1, dhe 100, të Kushtetutës, si dhe me nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.

Marrëveshja është në përputhje me Strategjinë Kombëtare për Menaxhimin e Integruar të Kufirit dhe planin e saj të veprimit (Strategjia  Ndërsektoriale 2014-2020), e miratuar me vendimin nr.119, datë 5.3.2014, të Këshillit të Ministrave, pjesa “Bashkëpunimi Ndërkombëtar Policia Kufitare  dhe Migracionit”, objektivi strategjik: “Hartimi i akteve ligjore dhe nënligjore të  përafruara plotësisht me ligjet komunitare, lidhjen e marrëveshjeve me aktorët  ndërkufitarë dhe ndërkombëtarë për sistemin e sigurisë kufitare”.
  
· QËLLIMI DHE PËRMBAJTJA E PROJEKTLIGJIT

[bookmark: _Hlk38309527]Ky projektligj ka për qëllim ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës së Kosovës  për rregullat e regjimit të trafikut lokal të kufirit. Marrëveshja është iniciuar në  kuadër të angazhimeve të përbashkëta të të dyja qeverive, me qëllim  thjeshtëzimin e lehtësimin e procedurave dhe të masave të lidhura me regjimin e trafikut kufitar lokal e të lejeve për këtë qëllim përgjatë kufirit.  

Konkretisht kjo marrëveshje synon të lehtësojë qarkullimin e banorëve të zonës kufitare, të 
cilët kanë të drejtë të qëndrojnë në zonën kufitare të palës tjetër, me kusht që  kohëzgjatja e qëndrimit të tyre të mos jetë më e gjatë se 90 ditë brenda  180 ditëve. Zona kufitare e lëvizjes së lirë të banorëve me leje të trafikut kufitar lokal është deri në 30 km brenda territorit të palëve nënshkruese.


· [bookmark: page3]EFEKTET FINANCIARE

Sa i takon efekteve financiare, sqarojmë se për zbatimin e kësaj marrëveshje shpenzimet administrative do të mbulohen nga buxheti i Drejtorisë së Përgjithshme të Policisë së Shtetit. Të gjitha kostot e shpenzimet e tjera, që do të lindin nga zbatimi i kësaj marrëveshjeje, do të 
përcaktohen në protokollet e zbatimit dhe në aktet nënligjore, që do të miratohen në zbatim të këtij projektligji.  

